送楊氏女
作者：韋應物
朝代：唐
主题：五言古詩

paragraphs: 永日方慼慼，出行復悠悠。
女子今有行，大江溯輕舟。
爾輩苦無恃，撫念益慈柔。
幼爲長所育，兩別泣不休。
對此結中腸，義往難復留。
自小闕內訓，事姑貽我憂。
賴茲託令門，任恤庶無尤。
貧儉誠所尚，資從豈待周。
孝恭遵婦道，容止順其猷。
別離在今晨，見爾當何秋。
居閒始自遣，臨感忽難收。
歸來視幼女，零淚緣纓流。

标签：蒙学
唐詩三百首